མཁས་པ་མང་པོ་ཞིག་གིས་མ་འོངས་པར་ཆུ་དཀོན་པའི་གནས་སྟངས་ལ་བརྟེན་ནས་དམག་འཁྲུགས་ཡོང་སྲིད་པར་ཚོད་དཔག་དང་འགྲེལ་བརྗོད་བྱེད་བཞིན་ཡོད་པ་དང་།ཆུ་མགོ་གངས་ལ་ཐུག་ཡོད་པའི་བོད་ཀྱི་གཙང་ཆུ་དགམ་འོངས་པར་འཛམ་གླིང་སྤྱི་དང་བྱེ་བྲག་ཨེ་ཤི་ཡའི་ས་ཁུལ་མང་པོ་ཞིག་གི་གཅེས་ནོར་དུ་འགྱུར་སྲིད་ཚུལ་བརྗོད་བཞིན་ཡོད།གནམ་གཤིས་འགྱུར་ལྡོག་ལ་བརྟེན་ནས་རང་བཞིན་གྱིས་བཤད་དཀའ་བའི་གནས་ཚུལ་མང་པོ་ཡོང་བཞིན་པ་ནི།འཛམ་གླིང་ཤར་ནུབ་གང་སར་འབྱུང་བཞིན་པའི་དཀའ་ངལ་ཞིག་ཡིན་པ་དང་།ས་ཆ་ཁ་ཤས་ལ་ཆར་ཆུ་དཀོན་པའི་དཀའ་ངལ་བརྟེན་ནས་སྟོན་ཐོག་སྐྱེ་མི་ཐུབ་པ་དང་།ཐན་པ་ལ་བརྟེན་ནས་ཤིང་ནགས་ལ་མེ་སྐྱོན་ཤོར་བ་སོགས་ཀྱི་གནས་ཚུལ་བྱུང་ཡོད།ས་ཆ་ཁ་ཤས་ལ་ཆར་ཆུ་མང་དྲགས་ནས་དཀའ་ངལ་འཕྲད་བཞིན་ཡོད་པ་མ་ཟད།ལོ་འདིར་ང་ཚོའི་གནས་ཚང་རྒྱ་གར་ལའང་དཀའ་ངལ་ཧ་ཅང་མང་པོ་འཕྲད་སོང་།དེར་བརྟེན་ཁོར་ཡུག་གི་གནས་སྟངས་ནི་སྣང་ཆུང་དུ་གཏོང་མི་རུང་བའི་གནད་དོན་ཞིག་ཡིན་པ་དེ་ད་ལྟ་འཛམ་གླིང་སྤྱི་ཡོངས་ཀྱི་ངོས་འཛིན་བྱེད་བཞིན་པའི་དུས་ཚོད་ཅིག་རེད།